Diari Oficial de la Generalitat Valenciana


Sumari del DOGV 2920, del 31-01-1997 (1997/801568)

ORDRE de 30 de desembre de 1996, de la Conselleria de Treball i Afers Socials per la qual es regulen i convoquen ajudes d'equipament, de reforma i de construcció per a centres de serveis socials.
---------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/12/30/(1)/dof/vci/html**

### Dades del document

Número de DOGV
:   2920

Data del DOGV
:   31-01-1997

Secció del DOGV
:   DISPOSICIONS GENERALS

Número del document
:   1997/801568


Data del document
:   30-12-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 30 de desembre de 1996, de la Conselleria de Treball i Afers Socials per la qual es regulen i convoquen ajudes d'equipament, de reforma i de construcció per a centres de serveis socials.  
La Llei 5/1989, de 6 de juliol, de Serveis Socials de la Generalitat Valenciana i la seua normativa de desplegament, en especial el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana, estableixen les condicions que ha d'oferir qualsevol centre de serveis socials a la Comunitat Valenciana. Aquestes exigències es plantegen tant per als centres de nova creació com, progressivament, per als centres en funcionament, i exigeixen de vegades un determinat esforç econòmic per part de les seues entitats gestores ja que la finalitat no és lucrativa.  
L'objectiu fonamental d'aquesta convocatòria és col·laborar financerament en la dotació dels equipaments i de les instal·lacions dels centres de Serveis Socials i, per tant, incrementar la qualitat de les prestacions de serveis socials en l'àmbit d'infraestructures necessàries.  
En aquesta ordre s'aglutinen tant els aspectes ja normativitzats com els específics de l'exercici convocat, amb la finalitat d'articular les aspiracions socials amb les limitacions que, pel que fa al reconeixement d'obligacions, puga assumir la Generalitat, d'acord amb les directrius que fixen les corresponents lleis de Pressupostos de la Generalitat Valenciana.  
En virtut de tot això, i en ús de les facultats que em confereixen l'article 35.e de la Llei 5/1983, de 30 de desembre, de Govern Valencià, i el Decret 40/1994, de 21 de febrer  
Ordene  
Títol i  
Ajudes i subvencions  
Article 1. Àmbit  
Es convoquen ajudes en l'exercici 1997, per a centres de serveis socials generals i especialitzats gestionats per entitats locals o entitats privades sense intenció de lucre.  
Article 2. Objecte  
Les ajudes que es convoquen són en concepte d'equipament, de reforma i de construcció.  
Article 3. Sol·licitants  
Podran sol·licitar les ajudes els titular o els representants de centres de serveis socials que disposen, en el moment de la publicació d'aquesta ordre, la resolució positiva corresponent d'acreditació del centre o d'acreditació de l'obra segons el tipus d'ajuda sol·licitada, regulades en el Decret 40/1990, del Consell de la Generalitat Valenciana, o bé l'hagen sol·licitada amb anterioritat al 15 de febrer de 1997 tinguen presentada la documentació completa en aquesta data sense que estiga paralitzat l'expedient per causa imputable a l'interessat.  
En relació amb l'esmentada acreditació, es tindran en compte aquests aspectes:  
a) Per a l'accés a les ajudes d'equipament és necessària l'acreditació de centre. En els casos en què el centre siga de nova construcció i no haja entrat en funcionament, s'exigeix l'acreditació d'obra.  
b) Per a l'accés a les ajudes de reforma i de construcció es requereix l'acreditació d'obra.  
Article 4. Obligacions del sol·licitant  
Tots els sol·licitants d'ajudes adquireixen, per la concessió d'aquestes, a més de les obligacions inherents a l'acreditació, aquestes altres:  
1. Atendre els requeriments de l'òrgan competent en matèria de serveis socials, respectant sempre les característiques de l'entitat i l'adequada qualitat d'aquells.  
2. Facilitar als òrgans competents, a requeriment d'aquests, tota la informació econòmica, fiscal, laboral, tècnica i de qualsevol tipus que els siga sol·licitada, d'acord amb la normativa vigent, i que resulte necessària per tal d'assegurar el bon fi de l'ajuda.  
3. No minorar ni anul·lar la consignació que s'haja previst inicialment en el seu pressupost per a aquesta finalitat.  
4. No variar la finalitat de la consignació en un període mínim de 5 anys, en el cas de concessió d'ajudes per a equipament.  
5. En el cas de concessió d'ajudes per a equipament de centres en fase de construcció, per poder cobrar la subvenció, l'entitat haurà de presentar un certificat en què conste que les obres han finalitzat abans de l'1 de juliol de 1997.  
6. En el cas de concessió d'ajudes per a reforma i construcció:  
6.1 No variar la seua finalitat en un període mínim de 10 anys des de la fi de les obres.  
6.2 Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si n'hi ha, en l'execució d'aquesta. Aquesta aportació haurà d'acreditar-se en el termini de 30 dies següents a la notificació de la resolució mitjançant un certificat de l'acord adoptat per l'òrgan competent de l'entitat pública o privada, cofinançadora, en el qual es comprometa per a l'exercici vigent el crèdit necessari. Si la despesa és plurianual, l'entitat titular haurà d'aportar l'aprovació d'aquesta despesa plurianual i la seua qualificació com a despesa obligatòria.  
6.3 Començar les obres en el termini màxim de tres mesos comptadors des de la notificació de la concessió de l'ajuda i, en aquest termini, caldrà presentar el contracte d'adjudicació d'obres i el programa d'actuació conseqüència del contracte d'adjudicació, que garantisca l'execució de les obres en l'exercici o els exercicis per als quals es concedeix la subvenció.  
7. Notificar a l'òrgan competent en Serveis Socials la percepció d'altres ajudes amb el mateix objectiu atorgades per altres administracions o ens públics o privats. En aquest cas, l'entitat sol·licitant sotmetrà l'expedient per a l'estudi per part de l'òrgan competent, el qual podrà disminuir la quantitat inicialment concedida mitjançant l'oportuna resolució.  
8. Sotmetre's a les actuacions de control financer que corresponguen a la Intervenció General en relació amb la subvenció.  
9. Acreditar, abans del cobrament, que estan al corrent de les obligacions tributàries i davant la Seguretat Social en la forma prevista per l'Ordre de 30 de maig de 1996, de la Conselleria d'Economia i Hisenda, sobre justificació del compliment d'obligacions tributàries i davant la Seguretat Social per beneficiaris de subvencions concedides a càrrec dels pressupostos de la Generalitat Valenciana (DOGV núm. 2.275, de 21 de juny de 1996).  
Article 5. Prioritats  
En la concessió d'aquestes ajudes s'estableixen aquestes prioritats:  
1. Equipaments i reformes de centres en funcionament, considerades necessàries perquè complisquen la normativa vigent.  
2. Equipament de centres l'obra de les quals estiga ja finalitzada o prevista la seua finalització en el primer semestre de 1997 i que requerisquen l'equipament per a l'obertura.  
3. Reformes o construcció d'edificis que substituïsquen centres de serveis socials especialitzats existents que no reuneixen condicions per a l'acreditació i que per la seua estructura i situació no és aconsellable fer-hi reformes.  
Article 6. Quantificació  
En l'import global màxim de les ajudes, la quantificació específica es determinarà atenent a:  
1. Les prioritats assenyalades en aquesta ordre.  
2. L'adequació del projecte a les necessitats que hi haja segons la demanda i altres possibles recursos a la zona, així com el programa d'activitats previst.  
3. Que els projectes presentats s'ajusten als principis bàsics en matèria de Serveis Socials, sense perjudici de la necessària col·laboració amb altres entitats.  
Article 7. Formalització  
La concessió de les ajudes es decidirà mitjançant resolució administrativa o, excepcionalment, per conveni de col·laboració.  
En la tramitació dels convenis valdrà allò que disposa el Decret 20/1993, de 8 de febrer, del Govern Valencià, pel qual es regula el registre de convenis i s'estableix el règim jurídic pressupostari dels convenis que subscrita la Generalitat Valenciana.  
Article 8. Exclusions i denegacions  
1. Estan expressament exclosos d'aquestes ajudes els conceptes següents:  
1.1 Equipaments i obres de centres de Serveis Socials ja subvencionats en exercicis anteriors.  
1.2 Equipaments per a obres en curs d'execució, llevat de les que tenen prevista la finalització abans de l'1 de juliol de 1997.  
1.3 Equipaments adquirits i obres terminades abans de l'1 de gener de 1997.  
1.4 Conceptes subvencionats per altres entitats en més del 80%.  
1.5 Projectes que s'ajusten a programes propis d'altres organismes.  
1.6 Conceptes que, per la seua naturalesa, puguen ser objecte d'atenció d'altres organismes públics, o aquells que no estiguen recollits en aquesta ordre.  
2. Podrà ser motiu de denegació haver incorregut en els incompliments assenyalats en l'article 47.9 de la Llei d'Hisenda Pública pel que fa a les ajudes concedides en exercicis anteriors.  
Títol ii  
Procediment  
Capítol i  
Iniciació del procediment  
Article 9. Instància i documentació  
A la sol·licitud, d'acord amb el model facilitat per les direccions territorials de Treball i Afers Socials, signada pel titular o pel representant de l'entitat de Serveis Socials, s'adjuntarà:  
1. En les sol·licituds d'equipament:  
1.1 Pressupost detallat de tres cases de subministrament de l'equipament que es pretén adquirir.  
1.2 En els casos assenyalats en la prioritat 2, s'adjuntarà certificat de finalització d'obres o document en què s'especifique el termini previst de acabament d'aquestes.  
2. En les sol·licituds de reforma i de construcció:  
2.1 Certificat del secretari de l'entitat que indique que les obres per a les quals es demana la subvenció no estan finalitzades abans de l'1 de gener de 1977.  
2.2 Certificat del secretari de l'entitat en què conste:  
- Pressupost de contracta  
- Ajudes sol·licitades a altres organismes, especificant aquests i la quantia atorgada en cas de concessió.  
2.3 Programa d'actuació en el desplegament de les obres, la duració prevista, amb la descripció de terminis trimestrals i el desglossament pressupostari d'acord amb aquests.  
2.4 Donat cas que les obres ja estiguen iniciades:  
- Contracte d'adjudicació d'obres  
- Programa d'actuació, conseqüència de l'adjudicació d'obres, amb una descripció minuciosa dels aspectes indicats al paràgraf anterior a més de la indicació de la data de començament d'obres, l'estat d'aquestes i la data prevista per a la seua finalització.  
Article 10. Lloc de presentació  
Les sol·licituds d'ajuda es presentaran, juntament amb la documentació requerida, a la direcció territorial de Treball i Afers Socials de la província on estiga el centre per al qual se sol·licita la subvenció, sense perjudici d'allò que disposa l'article 38.4 de la Llei de Règim Jurídic de les Administracions Públiques i de Procediment Administratiu Comú.  
Article 11. Terminis de presentació  
El termini de presentació de les sol·licituds serà de 30 dies naturals comptadors des de l'endemà de la publicació d'aquesta ordre en el Diari Oficial de la Generalitat Valenciana.  
Capítol ii  
Tramitació, resolució i recursos  
Article 12. Instrucció  
1. Una vegada rebudes les sol·licituds, les direccions territorials de Serveis Socials les verificaran.  
2. Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i de Procediment Administratiu Comú, o no s'adjunte la documentació que d'acord amb aquesta ordre siga exigible, es notificarà i requerirà l'entitat interessada indicant la causa que impedeix la continuació del procediment perquè, en el termini de 10 dies, esmene la falta o adjunte els documents preceptius amb la indicació que, si no ho fa així, es considerarà que desisteix en la seua petició i s'arxivarà l'expedient sense més tràmit, d'acord amb allò previst en l'article 71 de la llei esmentada.  
3. L'òrgan competent per a la resolució de l'expedient, a la vista de la documentació que hi haja en cadascun d'aquests i de les obligacions que s'adquireixen a causa de la concessió de l'ajuda podrà demanar dels organismes i de les entitats els informes que estime oportú i realitzar les comprovacions que consideren sobre l'exactitud de tot això.  
Article 13. Resolució  
1. Es delega en la directora general de Serveis Socials la resolució de les sol·licituds que es presenten a l'empara d'aquesta ordre.  
2. El termini màxim per a tramitar i resoldre les sol·licituds serà de 4 mesos comptadors des de la data de terminació del termini de presentació de sol·licituds fixat en aquesta ordre.  
Si no hi ha resolució expressa en termini, s'entendrà desestimada la sol·licitud formulada per l'interessat.  
3. L'import de les subvencions concedides no podrà, aïlladament o en concurrència amb subvencions o ajudes d'altres ens públics o privats nacionals o internacionals, superar el cost de l'activitat que l'entitat beneficiària ha de desplegar.  
4. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de les altres ajudes, podrà originar la modificació de la resolució de concessió.  
Article 14. Recursos  
Contra les resolucions, expresses o presumptes, dictades per la directora general de Serveis Socials, per delegació del conseller de Treball i Afers Socials, es podrà interposar recurs contenciós administratiu, en el termini de dos mesos comptadors des de la notificació d'aquestes, davant la sala corresponent del Tribunal Superior de Justícia de la Comunitat Valenciana i amb les condicions que determina la llei que regula aquesta jurisdicció, després de la comunicació a la Direcció General de Serveis Socials de la intenció d'interposar el recurs esmentat.  
Així mateix, contra les bases d'aquesta convocatòria es podrà interposar recurs contenciós administratiu, en el termini de dos mesos comptadors des de la publicació d'aquestes, davant la sala corresponent del Tribunal Superior de Justícia de la Comunitat Valenciana i amb les condicions que determina la llei que regula aquesta jurisdicció, després de la comunicació a la Direcció General de Serveis Socials de la intenció d'interposar l'esmentat recurs.  
En tot cas, per a la interposició del recurs contenciós administratiu contra resolucions presumptes, serà necessari que, amb caràcter previ, l'interessat acredite l'eficàcia de l'acte presumpte d'acord amb allò que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.  
Títol iii  
Del pagament i de la justificació de les subvencions  
Article 15  
El pagament i la justificació d'aquestes ajudes es realitzarà d'acord amb allò estipulat en l'article 47 bis del Decret Legislatiu pel qual s'aprova el text refós de la Llei d'Hisenda Pública de la Generalitat Valenciana i la llei per què s'aproven els pressupostos de la Generalitat Valenciana per a l'exercici actual.  
En la resolució i/o conveni de què derive la concessió de l'ajuda per a reforma o construcció, s'hi podrà incloure la possibilitat d'avançar un 15% de l'import total anual de la subvenció, el qual es farà efectiu una vegada presentada per part de l'entitat beneficiària garantia suficient, certificat en què conste que s'assumeix l'aportació econòmica per la diferència entre el cost total de la inversió i l'import de l'ajuda, i també el contracte d'adjudicació d'obres i el programa d'actuació esmentats en l'article 4.6 d'aquesta ordre.  
L'import avançat es descomptarà proporcionalment, i en la forma que es determine en la resolució de concessió o en el conveni, dels successius pagaments contra certificació.  
La garantia sobre la quantitat avançada podrà ser formalitzada mitjançant l'aportació d'un aval bancari o, si hi manca, d'una garantia real immobiliària suficient per l'import de la quantitat avançada. Aquestes garanties seran dipositades, depenent dels casos, d'acord amb allò que estableix la Llei de Contractes de l'Estat i les normes concordants.  
Article 16. Ajudes per a equipament  
1. Els pagaments es realitzaran contra presentació de factures reglamentàries segons la normativa vigent, juntament amb les seues còpies. Aquestes còpies seran compulsades per un funcionari de la direcció territorial i la factura original quedarà en poder del beneficiari. Les corporacions locals podran substituir aquesta documentació per certificat expedit per l'interventor local en què consten les quantitats aplicades a l'objecte de la subvenció, amb detall exprés dels diferents conceptes subvencionats, de les unitats i dels imports parcials. Aquestes quantitats han d'estar, si més no, en situació d'«obligacions reconegudes» i així caldrà fer-ho constar al certificat.  
2. En el cas d'equipaments per a centres amb acabament d'obres previstes abans de l'1 de juliol de 1997, es presentarà un certificat de finalització d'obres en aquesta data.  
La manca de presentació d'aquest document serà motiu de revocació de l'ajuda concedida.  
3. S'estableix com a termini màxim de justificació d'aquestes ajudes el 15 de setembre de 1997.  
Article 17. Ajudes per a obres de reforma i de construcció  
1. Els pagaments es realitzaran contra certificat d'obra expedit per un tècnic competent d'acord amb les condicions de finançament establertes i de conformitat amb el projecte presentat. Aquests certificats es realitzaran seguint el model oficial i seran aprovats per l'òrgan competent per a la contractació de les obres subvencionades. Es presentaran per triplicat.  
2. El pagament d'aquestes ajudes exigeix el compliment de les obligacions recollides en l'article 4 i, específicament, les contingudes en el punt 6: certificat del compromís d'assumir-ne el cost, contracte d'adjudicació d'obres i programa d'actuació. No es realitzarà el pagament de l'ajuda si aquests tres documents no s'han presentat en temps i forma, i podrà ser causa de revocació.  
3. El termini de justificació d'aquestes ajudes està determinat pel programa d'actuació assenyalat en l'article 9, el qual obliga l'entitat titular a justificar, d'acord amb els terminis d'execució de les obres indicats en l'esmentat pla d'actuació. L'incompliment d'aquest requisit podrà provocar la revocació de l'Ajuda, quan en data 15 de novembre no hagen justificat com a mínim el 75% de la quantitat concedida per a l'exercici en curs.  
Article 18. Comunicació del cobrament de la subvenció  
Després del cobrament de cada termini de subvenció, les entitats hauran de remetre a l'òrgan competent en Serveis Socials, i en el termini d'un mes des d'aquesta percepció, la comunicació escrita d'haver-la rebuda, d'acord amb aquestes normes:  
- En el cas de corporacions locals, carta de pagament amb indicació de la data, la quantia i el concepte, expedida pel dipositari i intervinguda per l'interventor de fons, acreditativa de l'ingrés de la subvenció en les arques de la corporació.  
- En el cas d'entitats sense intenció de lucre, notificació del director del centre o del representant de l'entitat en què comunique la percepció de la subvenció i la data, la quantitat i el concepte.  
Article 19. Revisió. Deixada sense efecte o minoració  
Es podrà dictar una resolució de revisió, de deixada sense efecte o de minoració i, en tot cas, de reintegrament de les quantitats rebudes i l'exigència dels interessos de demora des del moment del pagament de la subvenció en els casos de l'article 47.9 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
La quantitat concedida en concepte de reforma i de construcció serà reduïda proporcionalment d'acord amb la baixa en l'adjudicació de l'obra.  
El procediment s'iniciarà d'ofici com a conseqüència de la iniciativa mateixa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
En la tramitació del procediment es garantirà, en tot cas, el dret de l'interessat a l'audiència.  
El termini màxim per a resoldre serà de sis mesos des del moment que va ser incoat l'expedient de revisió o de minoració.  
Les quantitats que s'hagen de reintegrar tindran la consideració d'ingrés de dret públic a l'efecte del procediment aplicable al seu cobrament.  
Al procediment establert en aquest article, li serà també d'aplicació la delegació prevista en l'article 13.  
Article 20  
Les ajudes convocades per aquesta ordre seran ateses dins de la secció 13 a càrrec del programa pressupostari 313.10 -Serveis Socials. La determinació de la línia de subvenció i el seu import es publicarà per resolució del conseller de Treball i Afers Socials, i quedarà condicionada a l'existència de crèdit adequat i suficient en la Llei de Pressupostos de la Generalitat Valenciana per a l'exercici 1997.  
Disposicions addicionals  
Primera  
Els aspectes regulats en aquesta ordre s'aplicaran sense perjudici de les normes que regeixen el règim jurídic de l'administració de la Generalitat i de les seues entitats autònomes, especialment en matèria pressupostària.  
Segona  
Les ajudes a les corporacions locals amb més de 20.000 habitants tenen caràcter subsidiari per les competències que la Llei de Règim Local els atribueix en matèria de Serveis Socials. En la resta, es tindrà en compte la col·laboració prestada per les respectives diputacions provincials, d'acord amb allò previst en l'article 13 de la Llei de la Generalitat Valenciana 5/1989, de 6 de juliol, i l'article 36 de la Llei 7/1985, de 2 d'abril.  
Disposicions finals  
Primera  
Quan, per part de les entitats sol·licitants, es faça publicitat mitjançant qualsevol mitjà de comunicació, dels centres subvencionats totalment o parcial per les ajudes a què fa referència aquesta ordre, serà obligatori fer constar-hi explícitament que es tracta d'un centre subvencionat per la Generalitat Valenciana.  
Als locals dels centres subvencionats caldrà exposar en lloc visible la placa d'identificació i homologada, en què s'indique la seua condició de subvencionat per la Generalitat Valenciana, quan l'ajuda siga superior al 50% del cost.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 30 de desembre de 1996  
El conseller de Trabajo y Asuntos Sociales,  
JOSÉ SANMARTÍN ESPLUGUES


Còpia Permalink ELI